KOMMISSIONENS BESLUTNING af 2. juli 1997 om Fællesskabets tilskud til et overvågningsprogram for udryddelse af mund- og klovesyge i Albanien, Forbundsrepublikken Jugoslavien og Den Tidligere Jugoslaviske Republik Makedonien (Kun de danske, engelske og italienske udgaver er autentiske) (97/432/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 12 og 13, og

ud fra følgende betragtninger:

Der blev rapporteret udbrud af mund- og klovesyge sidst på foråret og/eller i sommeren 1996 fra Albanien, Den Tidligere Jugoslaviske Republik Makedonien og Forbundsrepublikken Jugoslavien;

forekomsten af mund- og klovesyge i østeuropæiske lande udgør en alvorlig fare for EF's husdyrbestand;

som følge af udbrud af mund- og klovesyge i Albanien i maj 1996 vedtog Kommissionen den 13. juni 1996 beslutning 96/367/EF (3) om beskyttelsesforanstaltninger i forbindelse med mund- og klovesyge i Albanien;

den 14. juni 1996 stillede Kommissionen med vedtagelsen af beslutning 96/368/EF (4) om Fællesskabets tilskud til visse foranstaltninger til bekæmpelse af mund- og klovesyge i Albanien indtil 600 000 doser vaccine til rådighed for de albanske myndigheder;

som følge af udbrud af mund- og klovesyge i Den Tidligere Jugoslaviske Republik Makedonien (FYROM) vedtog Kommissionen den 18. juli 1996 beslutning 96/439/EF (5) om Fællesskabets tilskud til visse foranstaltninger til bekæmpelse af mund- og klovesyge i Den Tidligere Jugoslaviske Republik Makedonien;

som led i nævnte beslutning blev der stillet i alt 250 000 doser vaccine til rådighed for at beskytte kvæget mod mund- og klovesyge;

i forbindelse med programmerne for vaccination mod mund- og klovesyge i Albanien og Den Tidligere Jugoslaviske Republik Makedonien kan der være blevet vaccineret husdyr, som var bærere af mund- og klovesygevirus, men ikke viste symptomer på sygdommen;

det kan ikke udelukkes, at der ved gennemførelsen af et vaccinationsprogram i Albanien og Den Tidligere Jugoslaviske Republik Makedonien er frembragt smittebærere;

mund- og klovesygesituationen i visse områder i Albanien, Forbundsrepublikken Jugoslavien (FRY) og Den Tidligere Jugoslaviske Republik Makedonien er fortsat uafklaret, hvad angår antistoffer mod mund- og klovesygevirus, som er fremkaldt af naturligt forekommende virus eller vaccinevirusantigen;

der er opstillet et sero-overvågningsprogram for påvisning af antistoffer mod mund- og klovesygevirus for visse områder i Albanien, Forbundsrepublikken Jugoslavien og Den Tidligere Jugoslaviske Republik Makedonien;

ved gennemførelsen af nævnte program kan der fremskaffes værdifulde oplysninger om sygdomssituationen i det område, som overvågningsprogrammet dækker;

et eksperthold fra medlemsstaterne og Europa-Kommissionen har i samarbejde med veterinærmyndighederne i Albanien, Forbundsrepublikken Jugoslavien og Den Tidligere Jugoslaviske Republik Makedonien opstillet et sero-overvågningsprogram for de områder, der er ramt af mund- og klovesyge;

ifølge dette program indsamler de pågældende tredjelande blodprøver, og laboratorieundersøgelserne af de indsamlede blodprøver udføres på udvalgte nationale mund- og klovesygelaboratorier i EU-medlemsstaterne:

programmet vil navnlig blive baseret på et meget snævert samarbejde mellem:

- de centrale veterinærmyndigheder i Albanien og det nationale mund- og klovesygelaboratorium i Italien

- de centrale veterinærmyndigheder i Den Tidligere Jugoslaviske Republik Makedonien (FYROM) og det nationale mund- og klovesygelaboratorium i Danmark

- de centrale veterinærmyndigheder i Forbundsrepublikken Jugoslavien (FRY) og det nationale mund- og klovesygelaboratorium i Det Forenede Kongerige;

ved fastlæggelsen af begyndelsestidspunktet for programmet bør der tages hensyn til lokale forhold, som kan påvirke indsamlingen af blodprøver i områder, der er undergivet sero-overvågning;

begyndelsestidspunktet kan være forskelligt for de forskellige områder;

bilag B til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge (6), senest ændret ved Kommissionens beslutning 92/380/EØF (7), indeholder en liste over nationale laboratorier, der er godkendt til at håndtere levende mund- og klovesygevirus;

Fællesskabet bør yde tilskud til de laboratorier og tredjelande, der står for gennemførelsen af det etablerede sero-overvågningsprogram;

artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (8), senest ændret ved forordning (EF) nr. 1287/95 (9), bør anvendes i tilsynsøjemed;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Sero-overvågningsprogrammet for mund- og klovesyge for visse områder i Albanien, Forbundsrepublikken Jugoslavien og Den Tidligere Jugoslaviske Republik Makedonien, der er beskrevet i bilag I, godkendes.

2. Fællesskabet yder et tilskud på indtil 236 790 ECU til gennemførelse af det i stk. 1 nævnte sero-overvågningsprogram.

3. Det i stk. 2 nævnte tilskud ydes til de nationale mund- og klovesygelaboratorier, der er opført i bilag II, med henblik på de i bilag III nævnte aktioner.

Artikel 2

Fællesskabets tilskud udbetales som følger:

- 50 % som forskud efter anmodning herom fra de i bilag II nævnte nationale mund- og klovesygelaboratorier; i forbindelse med forskudsanmodningen skal der gives oplysning om, på hvilket tidspunkt laboratorieundersøgelserne af prøver fra de områder, sero-overvågningsprogrammet omfatter, vil blive påbegyndt

- den resterende del efter fremlæggelse og godkendelse af tekniske og finansielle støttedokumenter. Disse dokumenter skal forelægges for Europa-Kommissionen senest seks måneder efter datoen for påbegyndelsen af de i bilag I omhandlede laboratorieundersøgelser.

Artikel 3

Artikel 8 og 9 i forordning (EØF) nr. 729/70 finder tilsvarende anvendelse.

Artikel 4

Denne beslutning er rettet til Kongeriget Danmark, Den Italienske Republik og Det Forenede Kongerige Storbritannien og Nordirland.

Udfærdiget i Bruxelles, den 2. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 145 af 19. 6. 1996, s. 17.

(4) EFT nr. L 145 af 19. 6. 1996, s. 19.

(5) EFT nr. L 181 af 20. 7. 1996, s. 37.

(6) EFT nr. L 315 af 26. 11. 1985, s. 11.

(7) EFT nr. L 198 af 17. 7. 1992, s. 54.

(8) EFT nr. L 94 af 28. 4. 1970, s. 13.

(9) EFT nr. L 125 af 8. 6. 1995, s. 1.

BILAG I

SERO-OVERVÅGNINGSPROGRAM FOR MUND- OG KLOVESYGE

Målsætning

Det i artikel 1, stk. 1, nævnte sero-overvågningsprogram har til formål:

- at vurdere omfanget og den geografiske fordeling af antistoffer, der er knyttet til benyttede vacciner og til naturligt forekommende virus

- at bekræfte, at mund- og klovesyge er under kontrol i udvalgte områder i Albanien, Forbundsrepublikken Jugoslavien og Den Tidligere Jugoslaviske Republik Makedonien.

Programmet har desuden til formål at validere en nyudviklet laboratorietest, som tager sigte på at differentiere antistoffer mod mund- og klovesygevirus, der skyldes infektion med naturligt forekommende virus eller er en følge af vaccination.

Sero-overvågningsprogrammets udformning

Sero-overvågningsprogrammet skal anvendes til at påvise forekomsten af antistoffer mod mund- og klovesygevirus type A22, der er fremkaldt af henholdsvis naturligt forekommende virus og vaccinevirus. I programmet er der taget hensyn til, at en landsby som følge af det anvendte opdrætssystem kan betragtes som en epidemiologisk enhed. I områder i nærheden af et bekræftet udbrud skal der ved programmet kunne påvises antistoffer ved en udbredelse på 5 % med et konfidensniveau på 95 %.

Programmets gennemførelse er baseret på et nøje samarbejde mellem følgende:

a) De centrale veterinærmyndigheder i Albanien og det nationale mund- og klovesygelaboratorium i Italien.

Der indsamles ca. 2 380 blodprøver fra dyr (kvæg, får og geder) i elleve forskellige distrikter i Albanien, og de sendes til Italien til laboratorieundersøgelse.

b) De central veterinærmyndigheder i Den Tidligere Jugoslaviske Republik Makedonien (FYROM) og det nationale mund- og klovesygelaboratorium i Danmark.

Der indsamles ca. 7 460 blodprøver fra dyr (kvæg, får, geder og svin) i 29 forskellige distrikter i FYROM, og de sendes til Danmark til laboratorieundersøgelse.

c) De centrale veterinærmyndigheder i Forbundsrepublikken Jugoslavien (FRY) og det nationale mund- og klovesygelaboratorium i Det Forenede Kongerige.

Der indsamles ca. 6 420 blodprøver fra dyr (kvæg, får, geder og svin) i 37 forskellige kommuner i FRY, og de sendes til Det Forenede Kongerige til laboratorieundersøgelse.

De i litra a), b) og c) nævnte nationale mund- og klovesygelaboratorier:

- underretter Kommissionen om begyndelsesdatoen for laboratorieundersøgelserne af prøver fra de områder, der er omfattet af sero-overvågningsprogrammet

- udarbejder en rapport om det gennemførte arbejde og forelægger den for Kommissionen; rapporten skal indeholde en epidemiologisk analyse af de data, der er fremkommet under sero-overvågningsprogrammets gennemførelse; rapporten skal forelægges for Kommissionen senest fire måneder efter påbegyndelsen af laboratorieundersøgelserne.

BILAG II

Nationale laboratorier, der er godkendt til at håndtere levende mund- og klovesygevirus i henhold til Rådets direktiv 85/511/EØF og til at deltage i gennemførelsen af det i artikel 1, stk. 1, nævnte sero-overvågningsprogram

1. Instituto Zooprofilattico Sperimentale della Lombardia e dell'Emilia Romagna, Brescia, Italien

2. Statens Veterinære Institut for Virusforskning, Lindholm, Danmark

3. Institute for Animal Health, Pirbright, Woking, Surrey, Det Forenede Kongerige.

BILAG III

GENNEMFØRELSEN AF SERO-OVERVÅGNINGSPROGRAMMET FOR ANTISTOFFER MOD MUND- OG KLOVESYGEVIRUS

KAPITEL A Sero-overvågningsprogrammet, Albanien

Instituto Zooprofilattico Sperimentale della Lombardia e dell'Emilia Romagna, Brescia, Italien, gennemfører følgende aktioner i forbindelse med laboratorieundersøgelser af højst 2 500 blodprøver fra Albanien:

>TABELPOSITION>

KAPITEL B Sero-overvågningsprogrammet, Den Tidligere Jugoslaviske Republik Makedonien

Statens Veterinære Institut for Virusforskning, Lindholm, Danmark, gennemfører følgende aktioner i forbindelse med laboratorieundersøgelser af højst 7 500 blodprøver fra Den Tidligere Jugoslaviske Republik Makedonien (FYROM):

>TABELPOSITION>

KAPITEL C Sero-overvågningsprogrammet, Forbundsrepublikken Jugoslavien

Institute for Animal Health, Pirbright, Woking, Surrey, Det Forenede Kongerige, gennemfører følgende aktioner i forbindelse med laboratorieundersøgelser af højst 6 500 blodprøver fra Forbundsrepublikken Jugoslavien (FRY):

>TABELPOSITION>

KAPITEL D Godtgørelse af udgifter

De i kapitel A, B og C anførte udgifter godtgøres således:

a) Aktion I - IV: Den relevante dokumentation (fakturaer) fremsendes til Kommissionen.

b) Aktion V: Tilskuddet beregnes på grundlag af antallet af gennemførte tester.

Enhedsprisen pr. test:

>TABELPOSITION>

c) Aktion VI: Tilskuddet beregnes på grundlag af antallet af prøver (100 ECU/500 prøver) og de undersøgte områder (distrikter eller kommuner) (20 ECU pr. geografisk område).